Жалба, подадена на 27 декември 2022 г. от Република Гърция срещу решението, постановено от Общия съд (първи състав) на 19 октомври 2022 г. по дело T-850/19, Гърция/Комисия
(Дело C-797/22 P)
Език на производството: гръцки
Страни
Жалбоподател: Република Гърция (представители: E. Leftheriotou, A.-E. Vasilopoulou)
Друга страна в производството: Европейска комисия
Искания на жалбоподателя
Жалбоподателят иска Съдът да уважи жалбата му и отмени решението на Общия съд на Европейския съюз от 19 октомври 2022 г. по дело T-850/191, с което е отхвърлена жалбата на Република Гърция, подадена на 12 декември 2019 г., с предмет отмяна на Решение за изпълнение на Комисията от 7 октомври 2019 г., C (2019) 7094 final, относно мерки SA.39119 (2016/C) (ex 2015/NN) (ex 2014/CP), приведени в действие от Република Гърция под формата на лихвени субсидии и гаранции, свързани с пожарите през 2007 г. (настоящото решение обхваща само селскостопанския сектор) (ОВ L 76, 2020 г., стр. 4), така че да се уважи жалбата му, подадена пред Общия съд, и да се отмени решението на Комисията.
Основания и основни доводи
В подкрепа на жалбата си жалбоподателят изтъква две основания за обжалване.
Първото основание за обжалване, изведено от неправилно тълкуване и прилагане на член 107, параграф 1 ДФЕС и недостатъчни и неотносими мотиви на обжалваното съдебно решение, е разделено на две части.
В първата част на първото основание за обжалване се твърди, че тълкувайки и прилагайки разпоредбата на член 107, параграф 1 ДФЕС неправилно, Общият съд е приел, че земеделските предприятия от зоните, засегнати от пожарите, които са получили гарантирани от гръцката държава заеми (и само тези предприятия), са получили икономическо предимство. Освен това не са представени достатъчно мотиви в подкрепа на такава преценка.
Във втората част на първото основание за обжалване се твърди, че Общият съд е разтълкувал и приложил неправилно разпоредбата на член 107, параграф 1 ДФЕС, доколкото е приел, че спорните мерки имали селективен характер.
Второто основание за обжалване — неправилно тълкуване и прилагане на понятието за изключителни обстоятелства, които позволяват помощите да не бъдат възстановени, в съответствие с общите принципи на пропорционалност и добра администрация, както и непълни и противоречиви мотиви.
____________
1     ECLI:EU:T:2022:638.